b'\n_START_ARTICLE_\nDyle-planen\n_START_PARAGRAPH_\nDyle-planen eller D-planen var den prim\xc3\xa6re franske operationsplan for at afv\xc3\xa6rge det forventede tyske angreb under Fall Gelb i 2. Verdenskrig. Den var udformet af den franske overgeneral Maurice Gamelin i 1940. Planen var opkaldt efter floden Dyle, som l\xc3\xb8ber fra det sydlige Belgien til Antwerpen. Planens hovedm\xc3\xa5l var at stoppe den fremrykkende tyske Heeresgruppe B, som franskm\xc3\xa6ndene fejlagtigt troede var den st\xc3\xa6rkeste, i Belgien. Frankrig havde en milit\xc3\xa6rtraktat med Belgien fra 1920 om at str\xc3\xb8mline kommunikation og bef\xc3\xa6stninger i tilf\xc3\xa6lde af et tysk angreb, men i 1930\'erne havde Belgien skiftet politik og f\xc3\xb8rte nu en streng neutralitet, hvilket f\xc3\xb8rte til mange vanskeligheder ved koordinationen._NEWLINE_Gamelin foreslog oprindelig den knap s\xc3\xa5 risikable "E (Escaut)-plan", som gik ud p\xc3\xa5 et kraftigt forsvar (undtagen af den mest vestlige del af Flandern, baseret p\xc3\xa5 en r\xc3\xa6kke bef\xc3\xa6stninger stort set langs den belgisk-franske gr\xc3\xa6nse frem for i selve Belgien. Gamelin valgte imidlertid til sidst at benytte Dyle-planen ud fra det synspunkt, at det nye anti-tank-forsvar som Belgien havde bygget langs Dyle og ved Gembloux-hullet gjorde muligt for de allierede h\xc3\xa6re hurtigt at g\xc3\xa5 i stilling i Belgien.  Ved at v\xc3\xa6lge Dyle-planen blev det ogs\xc3\xa5 muligt for den franske 7. Arme at tage forbindelse med de hollandske styrker via Breda i Holland.  Ironisk nok viste det nye anti-tank-forsvar ved Gembloux sig at v\xc3\xa6re ret utilstr\xc3\xa6kkelige, og den 3. og 4. tyske panzerdivision gennembr\xc3\xb8d dem ganske let._NEWLINE_Dyle-planen bet\xc3\xb8d at de allierede reagerede netop som tyskerne havde forventet, og de gennemf\xc3\xb8rte deres hovedangreb (Manstein-planen) l\xc3\xa6ngere mod syd gennem Ardennerne ud fra den antagelse at de allierede ville skynde sig ind i det centrale Belgien. British Expeditionary Force og den 1. og 7. franske Arme blev afsk\xc3\xa5ret fra resten af de franske armeer, og ville v\xc3\xa6re blevet nedk\xc3\xa6mpet, hvis ikke de hurtigt var blevet evakueret fra Dunkerque i Operation Dynamo. Dyle-planen var en grundl\xc3\xa6ggende fejl i den allierede strategi, og var en af de afg\xc3\xb8rende faktorer, som bidrog til det allierede nederlag i Slaget om Frankrig. If\xc3\xb8lge den britiske historiker Julian Jackson kan Frankrigs fald i h\xc3\xb8j grad tilskrives d\xc3\xa5rlig strategisk planl\xc3\xa6gning i den franske overkommando.'